SHBA: Të drejtat civile
Martin Luther King dhe bashkëshortja Coretta nderohen pas vdekjes me medaljen e artë
Kongresi amerikan ka nderuar me medaljen më të lartë pas vdekjes udhëheqësin e ndjerë të të drejtave civile Martin Luther King, Jr dhe bashkëshorten e tij, Coretta Scott King. Që të dy ja dedikuan jetën punës kundër diskriminimit dhe ndarjes raciale. Me rastin e 50 vjetorit të nënshkrimit historik të Aktit për Liritë Civile, ata u nderuan me Medaljen e Artë të Kongresit. Udhëheqës të kongresit nga të dy anët kënduan sëbashku një prej këngëve më të njohura nga lëvizja për liritë civile e viteve 1960-të. E bija e Martin Luther Kingut, Bernice, e cila drejton Qendrën King me seli në Atlanta dhe dy vëllezërit e saj, Martin Luther King i Treti dhe Dexter Scott King, ndoqën marrjen e medaljes nga Lonnie Bunch, drejtor i Muzeumit Kombëtar Smithsonian për Historinë dhe Kulturën Afrikano Amerikane. Udhëheqësi i pakicës në senat, Mitch McConnell e quajti pabarazinë racore në Amerikë, kancerin e padrejtësisë që u lejua të përhapet për afro një shekull pas fundit të Luftës Civile. Ligji që dënon ndarjen dhe diskriminimin racor u nënshkrua me 2 korrik, 1964 nga presidenti i atëhershëm Lyndon B. Johnson. Ligjvënësja Marcia Fudge foli për rolin e presidentit në punën me Kongresin për legjislacionin. Udhëheqësi i shumicës në Senat, Harry Reid theksoi se beteja kundër racizmit në Amerikë nuk u zhvillua vetëm në kryeqytetin e vendit. Me rastin e 50 vjetorit të Aktit për të Drejtat Civile në mbarë vendin po zhvillohen koncerte, hapen ekspozita, zhvillohen leksione, dhe përkujtohen data historike që çuan në nënshkrimin e legjislacionit.